รัฐบาลไทย-ข่าวทำเนียบรัฐบาล-นายกรัฐมนตรีเป็นประธานพิธี วางศิลาฤกษ์อาคารที่ทำการ สทนช. อวยพรให้ประสบความสำเร็จ ในการบริหารจัดการทรัพยากรน้ำ ให้เกิดประสิทธิภาพในทุกมิติเพื่อประชาชน
วันศุกร์ที่ 9 สิงหาคม 2562
นายกรัฐมนตรีเป็นประธานพิธี วางศิลาฤกษ์อาคารที่ทําการ สทนช. อวยพรให้ประสบความสําเร็จ ในการบริหารจัดการทรัพยากรน้ํา ให้เกิดประสิทธิภาพในทุกมิติเพื่อประชาชน
นายกรัฐมนตรีเป็นประธานพิธีวางศิลาฤกษ์อาคารที่ทําการ สทนช. ศูนย์กลางการบริหารงานด้านการบริหารจัดการทรัพยากรน้ําแห่งชาติ ศูนย์บัญชาการเฉพาะกิจในกรณีเกิดปัญหาวิกฤตน้ํา อวยพรให้ สทนช. ประสบความสําเร็จในการบริหารจัดการทรัพยากรน้ํา ให้เกิดประสิทธิภาพในทุกมิติ
วันนี้ (9 สิงหาคม 2562 ) เวลา 09.00 น. ณ ที่ทําการสํานักงานทรัพยากรน้ําแห่งชาติ (สทนช.) ณ ถนนติวานนท์ ตําบลบางตลาด อําเภอปากเกร็ด จังหวัดนนทบุรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีวางศิลาฤกษ์อาคารที่ทําการสํานักงานทรัพยากรน้ําแห่งชาติ (สทนช.) โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เข้าร่วมในพิธี และนายสมเกียรติ ประจําวงษ์ เลขาธิการสํานักงานทรัพยากรน้ําแห่งชาติ (สทนช.) กล่าวรายงาน
สําหรับอาคารที่ทําการสํานักงานทรัพยากรน้ําแห่งชาติ เป็นอาคารสูง 16 ชั้น และชั้นใต้ดิน 1 ชั้น สร้างบนเนื้อที่ 14 ไร่ 1 งาน ในพื้นที่ราชพัสดุ ซึ่งเดิมเป็นพื้นที่บางส่วนของกรมชลประทาน โดย สทนช. ร่วมกับมหาวิทยาลัยมหิดล ออกแบบตามกฎหมายและระเบียบข้อบังคับที่เกี่ยวข้อง เป็นอาคารประหยัดพลังงานที่เลือกใช้กระจกชนิดที่มีค่าการส่งผ่านความร้อนต่ํา (U-value) เพื่อป้องกันความร้อนจากแสงแดดเข้าสู่ตัวอาคาร ลดการใช้พลังงานไฟฟ้าสําหรับระบบปรับอากาศได้เป็นจํานวนมาก อีกทั้งคุณสมบัติพิเศษของกระจกยังไม่ทําให้เกิดการสะท้อนความร้อนไปรบกวนพื้นที่ข้างเคียงอีกด้วย พร้อมกับจัดทํารายงานการวิเคราะห์ผลกระทบสิ่งแวดล้อมแล้วเสร็จเป็นที่เรียบร้อยแล้ว และจะได้เริ่มดําเนินการก่อสร้างภายในเดือนสิงหาคม 2562 ระยะเวลาก่อสร้าง 18 เดือน (540 วัน) โดย สทนช. ได้พิจารณาคัดเลือกโครงการนี้เข้าร่วมโครงการความโปร่งใสในการก่อสร้างภาครัฐ (CoST) ของกรมบัญชีกลาง ประจําปีงบประมาณ พ.ศ. 2562 และเป็นอาคารเขียวตามมาตรฐาน Thai’s Rating of Energy and Environmental Sustainability for New Construction (TREE-NC) ของสถาบันอาคารเขียวไทย ประหยัดพลังงานและเป็นมิตรกับสิ่งแวดล้อม ภายใต้องค์ประกอบ สถานที่ยั่งยืน ระบบคมนาคมขนส่งสะดวก และมีประสิทธิภาพการใช้น้ําของอาคาร เสริมสร้างภาพลักษณ์ที่ดีในการรักษาสิ่งแวดล้อมให้กับองค์กร
พร้อมทั้งเป็นศูนย์อํานวยการน้ําแห่งชาติ ศูนย์กลางการบริหารงานด้านการบริหารจัดการทรัพยากรน้ําแห่งชาติ สามารถรองรับการประชุมนานาชาติ รวมทั้งยังจะใช้เป็นศูนย์กลางเชื่อมโยงข้อมูลด้านเทคโนโลยีสารสนเทศ เป็นศูนย์วิจัยนวัตกรรม และฝึกอบรมด้านทรัพยากรน้ํา ตลอดจนใช้เป็นศูนย์บัญชาการเฉพาะกิจในกรณีเกิดปัญหาวิกฤตน้ําที่มีนายกรัฐมนตรีเป็นประธาน โดยเฉพาะชั้นที่ 14 จะเป็นที่ตั้งของห้องศูนย์บัญชาการ WAR ROOM รวบรวม จัดเก็บ และวิเคราะห์ข้อมูลด้านทรัพยากรน้ําของประเทศ เพื่อใช้ในการสนับสนุนการตัดสินใจด้านการบริหารจัดการทรัพยากรน้ําของนายกรัฐมนตรี อีกทั้งภายในอาคารยังได้มีการออกแบบห้องศาสตร์พระราชาเพื่อเฉลิมพระเกียรติในหลวงรัชกาลที่ 9 เพื่อใช้เสริมสร้างการเรียนรู้ และถ่ายทอดองค์ความรู้ด้านการบริหารจัดการทรัพยากรน้ําสู่ภาคประชาชน ตลอดจนสืบสาน ต่อยอดพระราชดําริของรัชกาลที่ 9 อีกด้วย
โอกาสนี้ นายกรัฐมนตรีและรัฐมนตรีว่าการกระทรวงกลาโหมได้ประกอบพิธีวางศิลาฤกษ์อาคารที่ทําการสํานักงานทรัพยากรน้ําแห่งชาติ โดยประพรมน้ําพระพุทธมนต์เครื่องประกอบวางศิลาฤกษ์ เจิมแผ่นศิลาฤกษ์ ตอกไม้มงคล 9 อย่าง วางแผ่นทอง แผ่นนาค แผ่นเงิน วางอิฐทอง อิฐนาค อิฐเงิน วางแผ่นศิลาฤกษ์ พระสงฆ์เจริญชัยมงคลคาถา เจ้าพนักงานลั่นฆ้องชัย วางพวงมาลัยดอกไม้สด โปรยข้าวตอกดอกไม้บริเวณวางศิลาฤกษ์ กลับสู่ปะรําพิธี กรวดน้ํา พระสงฆ์โมทนา
จากนั้นนายกรัฐมนตรีเดินชมแบบจําลองอาคารและได้ลงนามข้อความว่า “ขอให้ประสบความสําเร็จในการบริหารจัดการทรัพยากรน้ําให้เกิดประสิทธิภาพในทุกมิติเพื่อประชาชนที่รักของเราตลอดไป” และนายกรัฐมนตรีได้ร่วมถ่ายรูปกับผู้บริหาร ข้าราชการ เจ้าหน้าที่สํานักทรัพยากรน้ําแห่งชาติ ก่อนเดินทางกลับ
------------------------
กลุ่มประชาสัมพันธ์และเผยแพร่ สํานักโฆษก